|  |
| --- |
|  **UAB „VILNIAUS VANDENYS“ GENERALINIO DIREKTORIAUS VEIKLOS VERTINIMO IR TOBULINIMO POLITIKA** |
| **Tikslas** | Nustatyti pagrindinius generalinio direktoriaus veiklos vertinimo principus ir procesą, siekiant identifikuoti tobulintinas sritis, organizuojant Bendrovės darbą bei nustatyti priemones generalinio direktoriaus darbo efektyvinimui. |
| **Taikymo sritis** | UAB „Vilniaus vandenys“ generalinis direktorius |

**Turinys**

[1. BENDROSIOS NUOSTATOS 1](#_Toc159589888)

[2. GENERALINIO DIREKTORIAUS VEIKLOS VERTINIMO PROCESO TIKSLAI 1](#_Toc159589889)

[3. VEIKLOS VERTINIMO PRINCIPAI 1](#_Toc159589890)

[4. VEIKLOS VERTINIMO PROCESAS 2](#_Toc159589891)

[5. BAIGIAMOSIOS NUOSTATOS 2](#_Toc159589892)

# 1. BENDROSIOS NUOSTATOS

1.1. Valdyba yra atsakinga už generalinio direktoriaus metinį veiklos vertinimo proceso įgyvendinimą bei jo ugdymą.

1.2. Veiklos vertinimo procesas suteikia galimybę įvertinti generalinio direktoriaus veiklą ir nustatyti prioritetus ateinantiems metams, siekiant strateginių bendrovės tikslų įgyvendinimo.

1.3. Valdyba vertina generalinio direktoriaus veiklą, vadovaudamasi pareigybės aprašymu, bendrovės strateginiu planu bei bendrovei ir jam iškeltais tikslais.

1.4. Kiekvienais metais bendrovės valdyba patvirtina metinių tikslų struktūrą, jų pasiekimo slenksčių reikšmes ir lyginamuosius svorius, o metams pasibaigus, tvirtina šių tikslų pasiekimo rezultatus ir paskatinimo už metinės veiklos rezultatus dydį.

1.5. Generalinio direktoriaus darbo užmokestį sudaro darbo sutartyje nustatytas mėnesinis darbo užmokestis ir kintamoji atlygio dalis iki 30 proc., apskaičiuojama nuo priskaičiuoto apskaitinio laikotarpio (Bendrovės finansiniai ataskaitiniai metai) darbuotojo darbo užmokesčio, mokama vieną kartą metuose, pasibaigus finansiniams metams ir visuotiniam akcininkų susirinkimui patvirtinus audituotus finansinių ataskaitų rinkinius, kurią nustato Bendrovės valdyba. Kintamos atlygio dalies dydis priklauso nuo praėjusiais metais pasiektų tikslų įgyvendinimo.

# 2. GENERALINIO DIREKTORIAUS VEIKLOS VERTINIMO PROCESO TIKSLAI

2.1. Įvertinti generalinio direktoriaus veiklos rezultatus, naudojant veiklos vertinimo formą (priedas Nr. 1), pagrįstą valdybos patvirtintais metiniais tikslais.

2.2. Suteikti grįžtamąjį ryšį generaliniam direktoriui, siekiant išaiškinti lūkesčius, susijusius su jo pareigomis.

2.3. Įvertinti generalinio direktoriaus valdymo, vadovavimo ir lyderystės kompetencijas bei skatinti jų ugdymą.

# 3. VEIKLOS VERTINIMO PRINCIPAI

3.1. Veiklos vertinimas padeda nuosekliai siekti nustatytų bendrovės strateginių tikslų.

3.2. Veiklos vertinimo procesas turi būti orientuotas tiek į organizacijos procesų ir struktūros tobulinimą, tiek į generalinio direktoriaus veiklos gerinimą.

3.3. Veiklos vertinimo kriterijai turi apimti šias sritis:

* vizijos ir misijos įgyvendinimą;
* bendrovės tikslų pasiekimą;
* vadovavimo ir lyderystės kompetencijų įgūdžius.

# 4. VEIKLOS VERTINIMO PROCESAS

4.1. Generalinio direktoriaus veikla turi būti vertinama kiekvienais metais už praėjusį apskaitinį laikotarpį (t. y. kalendoriniai metai nuo sausio 1 d. iki gruodžio 31 d.).

4.2. Veiklos vertinimas turi būti baigtas ne vėliau kaip iki kitų metų pirmojo ketvirčio pabaigos.

4.3. Veiklos vertinimas vykdomas sekančiais žingsniais:

|  |  |  |
| --- | --- | --- |
| **Proceso žingsnis** | **Atsakingi asmenys** | **Terminas** |
| Generalinis direktorius atlieka savo veiklos vertinimą (pagal pavyzdinę veiklos vertinimo formą (priedas Nr. 1), kurią valdyba peržiūri ir atnaujina, jei reikia) ir pristato Valdybos pirmininkui | Generalinis direktorius | Vasario – kovo mėn. |
| Valdybos nariai aptaria ir įvertina generalinio direktoriaus veiklą, pasiektus neaudituotus Bendrovės ir asmeninius tikslus, nustato tobulintinas generalinio direktoriaus veiklos sritis ir sudaro tobulėjimo planą. | Valdybos nariai | Kovo mėn. |
| Valdybos pirmininkas su generaliniu direktoriumi aptaria jo veiklos rezultatus, tobulintinas veiklos sritis ir jo tobulėjimo planą. | Generalinis direktorius ir valdybos pirmininkas | Kovo mėn. |

4.4. Įgyvendinant generalinio direktoriaus veiklos vertinimo procesą, siektini rezultatai yra:

* suformuoti aiškūs valdybos lūkesčiai;
* sustiprintas bendravimas tarp valdybos ir generalinio direktoriaus;
* aptarti mokymai ir kitos reikalingos priemonės, siekiant tobulinti generalinio direktoriaus veiklą;
* abipusis generalinio direktoriaus ir valdybos pasitikėjimas, pagarba ir parama.

# 5. BAIGIAMOSIOS NUOSTATOS

5.1. Generalinio direktoriaus veiklos vertinimo politika formuojama, tvirtinama ir keičiama bendrovės valdybos sprendimu.

5.2. Politika peržiūrima ne rečiau kaip kas 3 (trejus) metus ir esant poreikiui, valdybos sprendimu atnaujinama.

5.3. Valdyba tvirtina ir atnaujina Veiklos vertinimo formą pagal poreikį. Nesant patvirtintos Veiklos vertinimo formos, pildoma pavyzdinė forma (Priedas Nr. 1).

5.3. Patvirtinta Politika viešinama Bendrovės interneto svetainėje adresu [www.vv.lt](http://www.vv.lt).

5.4. Valdybos pirmininkas yra atsakingas už Generalinio direktoriaus veiklos vertinimo politikos įgyvendinimą.